Hans Engnestangen
Store norske leksikon,Sport og spill,Øvrig vintersport,Skøytesport
Hans Engnestangen var en norsk skøyteløper, som sammen med Ivar Ballangrud og Michael Staksrud utgjorde den berømte Hadelandstrioen.
Engnestangen ble verdensmester allround i Trondheim i 1933, og tok VM-bronse i 1935 og EM-sølv i 1937. I alt tok han åtte distanseseirer i VM og EM i perioden 1933–1939: 500 meter (6) og 1500 meter (2). Han var OL-deltaker i 1932 og 1936, og vant to NM allround-gull (1937, 1938).Han var en utpreget sprinter som satte tre verdensrekorder – to på 500 meter og én på 1500 meter – alle i Davos. Den beste tiden på 500 meter (41,8 i VM i 1938) og 1500 meter-rekorden (2.13,8 i 1939) sto som rekorder til 1952. Personlig rekord på 5000 meter var 8.31,3, og på 10 000 meter 18.06,9. Han ble tildelt Morgenbladets gullmedalje i 1938. Engnestangen representerte i 1928–1930 Arbeidernes Idrettsforbund og ble mester her i alle tre år. Han vant 500 meter og 1500 meter i den internasjonale spartakiaden i Oslo i 1928. Fra 1931 representerte han Hamar IL. Les mer i Store norske leksikon Hans Engnestangen i Norsk biografisk leksikon skøyteidrett verdensmestere i hurtigløp verdensrekorder i hurtigløp på skøyter Litteratur Morstøl, Bjørn: Tre idrettsmenn i fred og krig : Olav Sunde, Hans Engnestangen og Reidar Sørlie, 2016.